‘Betoger’ doodgeskiet: Man vir eers vryOndersteuners buite die hof tydens ‘n vorige hofverskyning. Foto: ANA. Die saak teen Jaco du Plooy van Lichtenburg, wat van moord en poging tot moord aangekla is, is voorlopig teruggetrek. Du Plooy (46) is in hegtenis geneem nadat ŉ 15-jarige seun tydens ŉ gewelddadige betoging doodgeskiet is. Lt.kol. Amanda Funani, woordvoerder van die polisie, het bevestig die saak is Woensdag voorlopig teruggetrek toe Du Plooy in die Lichtenburg-landdroshof verskyn het. “Dit is gedoen sodat daar verdere ondersoeke gedoen kan word.” Dit beteken Du Plooy is voorlopig vry, maar kan wel later weer aangekla word indien die opvolgondersoeke meer bewyse oplewer. Maroela Media het vroeër berig Du Plooy, wat werksaam is in die boubedryf, staan tereg op ŉ aanklag van moord en twee aanklagte van poging tot moord. Du Plooy word daarvan beskuldig dat hy 10 Oktober vir Spencer Tshukudu van Blydeville, vermoedelik ŉ betoger, op die Boikhutso/Lichtenburg-pad doodgeskiet het. Twee jong mense, onderskeidelik 17 en 20 jaar oud, is tydens die skietvoorval gewond. Du Plooy voer aan hy het glo skote afgevuur om homself te verdedig nadat betogers hom en sy werkers die oggend in sy voertuig met klippe bestook het. Spencer Tshukudu se ma, Dorah Tshukudu (tweede van links), saam met familielede in die hof tydens Jaco du Plooy se aansoek om borgtog (12 Oktober 2017) Foto: ANA Die staat het voorheen aangevoer hy is nie aangeval nie en het losgebrand op die tiener en sy vriende terwyl hulle verkeer herlei het om die betoging wat 700 m verder in die pad plaasgevind het te vermy. Die skietvoorval het gevolg nadat ŉ groep inwoners van Blydeville vroeër die oggend die dorp se strate ingevaar, verskeie paaie met voorwerpe versper en ook ŉ vragmotor geplunder en aan die brand gesteek het. Die inwoners het betoog oor ŉ gebrek aan dienslewering en bewerings van korrupsie in die munisipaliteit. Hulle het onder meer aangedring op bekostigbare behuising, ŉ kliniek wat 24 uur per dag oop is en ŉ skool. Tshukudu is tussen die oë geskiet en is op die toneel dood. Du Plooy is in Oktober op borgtog van R20 000 vrygelaat.